钦定古今图书集成/明伦汇编/氏族典/第202卷 > 高归彦
## 钦定古今图书集成/明伦汇编/氏族典/第202卷 > 高归彦

按《北齐书平秦王归彦传》：“平秦王归彦，字仁英，神武
族弟也。父徽，魏末坐事，当徙凉州，行至河渭间，遇贼，
以军功为西域大使、河东守，寻遂死焉。徽于神武旧
恩甚笃。及神武平京洛，赠司徒，谥曰文宣。初，徽常过
长安市，与妇人王氏私通而生归彦，至是年已九岁。
神武追见之，抚对悲喜。稍迁徐州刺史。归彦少质朴”，
后更改节，放纵好声色，朝夕酣歌。天保元年，封平秦
王，征为兼侍郎，稍被亲宠。以讨侯景功，别封长乐郡
公，除领军大将军。乾明初，拜司徒。孝昭践阼，以为司
空、兼尚书令。武成即位，进位太傅。归彦既地居将相，
志意盈满，发言陵侮，旁若无人。议者以威权震主，必
为祸乱，上亦忌之，乃拜太宰、冀州刺史。至州谋逆，伏
诛。